b'\n_START_ARTICLE_\nNaisen sukupuolielinten silpominen\n_START_PARAGRAPH_\nNaisen sukupuolielinten silpominen on tapa, jossa osa naisen ulkoisista sukuelimist\xc3\xa4 leikataan pois. Silpomisesta on k\xc3\xa4ytetty  my\xc3\xb6s nimityst\xc3\xa4 naisen ymp\xc3\xa4rileikkaus. UNICEF suosittelee puhumaan silpomisesta (female genital mutilation/cutting eli FGM tai FGC). _NEWLINE_Nykyisin k\xc3\xa4yt\xc3\xa4nt\xc3\xb6\xc3\xa4 esiintyy eri muodoissaan l\xc3\xa4hinn\xc3\xa4 Afrikassa, ja jonkin verran my\xc3\xb6s L\xc3\xa4hi-id\xc3\xa4ss\xc3\xa4 ja Etel\xc3\xa4-Aasiassa. L\xc3\xa4nsimaissa naisten sukuelimien silpominen on yleisesti paheksuttua ja laissa kielletty\xc3\xa4. Suomessa asiasta ei ole erillist\xc3\xa4 lakia, vaan poliisi tutkii silpomista t\xc3\xb6rke\xc3\xa4n\xc3\xa4 pahoinpitelyn\xc3\xa4, josta on s\xc3\xa4\xc3\xa4detty rikoslaissa (luku 21 , \xc2\xa7 6).  Rikoslaki toteaa, ett\xc3\xa4 "jos pahoinpitelyss\xc3\xa4 1) aiheutetaan toiselle vaikea ruumiinvamma, vakava sairaus tai hengenvaarallinen tila, 2) rikos tehd\xc3\xa4\xc3\xa4n erityisen raa\xe2\x80\x99alla tai julmalla tavalla tai 3) k\xc3\xa4ytet\xc3\xa4\xc3\xa4n ampuma- tai ter\xc3\xa4asetta taikka muuta niihin rinnastettavaa hengenvaarallista v\xc3\xa4linett\xc3\xa4 ja rikos on my\xc3\xb6s kokonaisuutena arvostellen t\xc3\xb6rke\xc3\xa4, rikoksentekij\xc3\xa4 on tuomittava t\xc3\xb6rke\xc3\xa4st\xc3\xa4 pahoinpitelyst\xc3\xa4 vankeuteen v\xc3\xa4hint\xc3\xa4\xc3\xa4n yhdeksi ja enint\xc3\xa4\xc3\xa4n kymmeneksi vuodeksi."_NEWLINE_Maailman terveysj\xc3\xa4rjest\xc3\xb6 WHO m\xc3\xa4\xc3\xa4rittelee naisen sukupuolielinten silpomiseksi "kaikki menetelm\xc3\xa4t, joihin sis\xc3\xa4ltyy naisen ulkoisten sukuelinten osittain tai kokonaan poistaminen tai joissa muutoin vahingoitetaan naisen ulkoisia sukuelimi\xc3\xa4 muista kuin l\xc3\xa4\xc3\xa4ketieteellisist\xc3\xa4 syist\xc3\xa4".\n_START_SECTION_\nSilpomisen eri muotoja\n_START_PARAGRAPH_\n85\xc2\xa0% tytt\xc3\xb6jen sukupuolielinten silpomisista on tyyppi\xc3\xa4 I tai II; 15\xc2\xa0% on tyyppi\xc3\xa4 III, joka kuitenkin on yleinen Sudanissa, Somaliassa ja Djiboutissa._NEWLINE_Tyypin Ia leikkauksessa poistetaan klitoriksen huppu. Tyypin Ib leikkauksessa poistetaan klitoris osittain tai kokonaan. Tyypin IIa leikkauksessa poistetaan pienet h\xc3\xa4pyhuulet. Tyypin IIb leikkauksessa poistetaan pienet h\xc3\xa4pyhuulet ja ainakin osa klitoriksesta. Tyypin IIc leikkauksessa poistetaan pienet ja isot h\xc3\xa4pyhuulet ja ainakin osa klitoriksesta. Tyypin III ymp\xc3\xa4rileikkauksessa eli infibulaatiossa poistetaan kaikki ulkoiset sukupuolielimet. Tyypill\xc3\xa4 IV viitataan muihin haitallisiin, ei-l\xc3\xa4\xc3\xa4ketieteellisist\xc3\xa4 syist\xc3\xa4 tehtyihin naisten sukupuolielinten muokkauksiin. Tyypin IV ymp\xc3\xa4rileikkaus sis\xc3\xa4lt\xc3\xa4\xc3\xa4 muut, usein l\xc3\xa4hes symboliset toimenpiteet, joissa vuodatetaan verta pist\xc3\xa4m\xc3\xa4ll\xc3\xa4 tai l\xc3\xa4vist\xc3\xa4m\xc3\xa4ll\xc3\xa4, mutta jotka eiv\xc3\xa4t sis\xc3\xa4ll\xc3\xa4 kudoksen poistamista. _NEWLINE_Tytt\xc3\xb6jen sukupuolielinten silpomisia tapahtuu l\xc3\xa4nsimaissakin kiellosta huolimatta. Siksi vakavimpien muotojen kitkemiseksi on esitetty, ett\xc3\xa4 sallittaisiin lievin muoto, pisto klitoriksen huppuun "sunna light", koska t\xc3\xa4m\xc3\xa4 ei vahingoita seksuaalisia toimintoja. T\xc3\xa4m\xc3\xa4kin muoto on torjuttu yleisesti, vaikka se on huomattavasti v\xc3\xa4hemm\xc3\xa4n vahingollinen kuin poikien ei-terapeuttinen ymp\xc3\xa4rileikkaus, jossa poistetaan osa peniksen erogeenisesta kudoksesta. Perusteeksi on esitetty tytt\xc3\xb6jen oikeus fyysiseen koskemattomuuteen. Esimerkiksi WHO vastustaa kaikkia tytt\xc3\xb6jen ymp\xc3\xa4rileikkauksen muotoja._NEWLINE_Sukuelinten silpominen aiheuttaa ainakin tyyppien I-IV kohdalla peruuttamattomia muutoksia naiselle, vaikka jossakin m\xc3\xa4\xc3\xa4rin vahinkoja voidaan my\xc3\xb6hemmin korjata.\n_START_SECTION_\nYleisyys\n_START_PARAGRAPH_\nNaisten sukuelimien silvonta on yleisint\xc3\xa4 Afrikassa, ennen kaikkea maanosan muslimienemmist\xc3\xb6isiss\xc3\xa4 valtioissa, mutta tapaa harjoitetaan my\xc3\xb6s L\xc3\xa4hi-id\xc3\xa4ss\xc3\xa4 sek\xc3\xa4 Etel\xc3\xa4- ja Kaakkois-Aasiassa, miss\xc3\xa4 sen yleisyydest\xc3\xa4 on esitetty vaihtelevia arvioita. Silpominen on yleisint\xc3\xa4 Somaliassa, jossa 97 prosenttia naisista on silvottu. Yli tai l\xc3\xa4hes 90 prosenttia naisista on silvottu lis\xc3\xa4ksi niin ik\xc3\xa4\xc3\xa4n muslimienemmist\xc3\xb6isiss\xc3\xa4 Egyptiss\xc3\xa4, Eritreassa, Malissa, Djiboutissa, Sierra Leonessa ja Sudanissa. _NEWLINE_Uudempien tietojen valossa tapa saattaa olla paljon uskottua yleisempi. Aiemmin uskottiin sen keskittyneen l\xc3\xa4hinn\xc3\xa4 Afrikkaan, mutta Ruotsissa on havaittu, ett\xc3\xa4 47\xc2\xa0% Iranista, Irakista ja Kurdistanista tulleista tyt\xc3\xb6ist\xc3\xa4 on leikattuja._NEWLINE_Ennen silpomista on esiintynyt my\xc3\xb6s Keski-Amerikassa, ja 1800-luvulla englantia puhuvissa maissa itsetyydytyksest\xc3\xa4 tavattujen naisten klitoris saatettiin poistaa kokonaan tai osittain: jopa munasarjoja on 1800-luvulla poistettu. Osittaista poistoa on k\xc3\xa4ytetty itsetyydytyksen ehk\xc3\xa4isyyn Yhdysvalloissa viel\xc3\xa4 1950-luvulla. Tiedossa on tapaus, jossa viisivuotiaalta tyt\xc3\xb6lt\xc3\xa4 poistettiin klitoris masturboinnin lopettamiseksi vuonna 1948.\n_START_SECTION_\nNaisten ymp\xc3\xa4rileikkaus ja islamilainen lains\xc3\xa4\xc3\xa4d\xc3\xa4nt\xc3\xb6\n_START_PARAGRAPH_\nMonet suomalaiset l\xc3\xa4hteet kertovat, ett\xc3\xa4 tytt\xc3\xb6jen ymp\xc3\xa4rileikkaus ei kuuluisi islaminuskoon, vaan olisi afrikkalaista heimoperinnett\xc3\xa4.      Todellisuudessa suurin osa islamin suurimmista lakikoulukunnista pit\xc3\xa4\xc3\xa4 naisten ymp\xc3\xa4rileikkausta suositeltavana. N\xc3\xa4it\xc3\xa4 ovat malakilainen, hanbalilainen ja shiialainen koulukunta.   Hanafilainen koulukunta pit\xc3\xa4\xc3\xa4 sit\xc3\xa4 suositeltavana tai luvallisena.  Shafi\'laisessa koulukunnassa klitotriksen hupun poistaminen on pakollista (mm. Somalia ja Etiopia)._NEWLINE_Koraanissa naisten ymp\xc3\xa4rileikkausta (FGC) ei mainita. Arvostetuissa hadith -kokoelmissa siit\xc3\xa4 on useita lausuntoja. Hanbalistisen fiqh-koulukunnan perustajan Ahmad ibn Hanbalin kokoelma Ahmad Ibn Hanbal (5:75) toteaa, ett\xc3\xa4 ymp\xc3\xa4rileikkaus on miehille v\xc3\xa4ltt\xc3\xa4m\xc3\xa4t\xc3\xb6nt\xc3\xa4 mutta naisille kunniallista. Naisten ymp\xc3\xa4rileikkausta koskevia haditheja on muissakin t\xc3\xa4rkeiss\xc3\xa4 kokoelmissa, kuten Sunan Abu Dawood (41:5251), Sahih Muslim (3:684) ja Al-Muwatta (2:19:71)._NEWLINE_Islamin lopullinen kanta naisten ymp\xc3\xa4rileikkaukseen (FGC) k\xc3\xa4y ilmi uskonoppineiden antamista fatwoista. Jaakko H\xc3\xa4meen-Anttilan mukaan fatwat  ovat yksitt\xc3\xa4isen oppineen islamilaisiin l\xc3\xa4hteisiin perustuva lainopillinen mielipide, jota ei voi kumota. On kuitenkin mahdollista antaa erilaisia fatwoja, jotka ovat ristiriidassa entisten kanssa. My\xc3\xb6s sama uskonoppinut voi antaa asiasta ristiriitaisia lausuntoja, jotka kaikki ovat yht\xc3\xa4 p\xc3\xa4tevi\xc3\xa4. Uudempi fatwa ei siten kumoa vanhempaa._NEWLINE_Islamilaisissa maissa on annettu monia fatwoja FGC:st\xc3\xa4. Egyptin fatwa-komitean kokoelmien kolme varhaisinta  fatwaa pit\xc3\xa4v\xc3\xa4t asiaa suositeltavana tai pakollisena.  Ensimm\xc3\xa4inen (28.5.1949) toteaa, ett\xc3\xa4 naisten ymp\xc3\xa4rileikkauksesta luopuminen ei ole synti. Ratkaisu tarkoittaa, ett\xc3\xa4 naisten ymp\xc3\xa4rileikkaus ei ole pakollista. Toinen fatwa (23.6.1951) ei hyv\xc3\xa4ksy siit\xc3\xa4 luopumista, ja kolmas (29.1.1981) pit\xc3\xa4\xc3\xa4 sit\xc3\xa4 pakollisena. Pakollisuutta korostavan fatwan antoi sunnilaisen islamin arvostetuimman uskonnollisen korkeakoulun eli Al-Azharin yliopiston suurimaami ja Egyptin suurmufti Muhammad Sayyid Tantawy. Suurimaamia pidet\xc3\xa4\xc3\xa4n kaikkein korkea-arvoisimpana uskonnon tulkkina sunni-islamin piiriss\xc3\xa4. Tilanne muuttui dramaattisesti vuonna 2007, kun huomiota sai tapaus, jossa 11-vuotias tytt\xc3\xb6 oli kuollut silpomisen seurauksena.  Egyptin suurmufti Ali Gomaa julisti t\xc3\xa4ll\xc3\xb6in naisten silpomisen kielletyksi. Vuonna 2005 Kairon Al Azhar-yliopiston professori Ahmed Talib, \xc5\xa1aria-tiedekunnan dekaani, totesi, ett\xc3\xa4 "Kaikki naisten ymp\xc3\xa4rileikkauksen muodot ovat pahoinpitely\xc3\xa4 ja rikoksia eiv\xc3\xa4tk\xc3\xa4 kuulu islamiin." Lausunto esitettiin afrikkalaisessa konferenssissa. Talib totesi my\xc3\xb6s, ett\xc3\xa4 Saudi-Arabiassa, joka on vahvasti islamilainen maa, ei ole yht\xc3\xa4\xc3\xa4n  ymp\xc3\xa4rileikattua naista. T\xc3\xa4m\xc3\xa4 ei kuitenkaan pit\xc3\xa4nyt paikkaansa, ja todellisuudessa FGC:n tyypin III radikaalit leikkaukset ovat siell\xc3\xa4 kaikkein yleisimpi\xc3\xa4. _NEWLINE_Malesiassa Islaminuskon kansallinen neuvosto  (JAKIM) antoi vuonna 2009 fatwan, jonka mukaan FGC oli pakollista (wajib). Maassa harjoitettu muoto kuuluu ilmeisesti l\xc3\xa4hinn\xc3\xa4 symbolisen ymp\xc3\xa4rileikkauksen eli tyypin IV piiriin. _NEWLINE_Iranissa ajatolla Khamenei julisti FGC:n luvalliseksi vuonna 2011 ja katsoi miehen oikeudeksi vaatia, ett\xc3\xa4 vaimo on ymp\xc3\xa4rileikattu. Ajatolla Ali al-Sistani antoi vuonna 2014 fatwan, jonka mukaan FGC ei kuulu islamiin. Vuonna 2013 Indonesian uskonoppineiden neuvosto antoi fatwan jonka mukaan FGC on suositeltavaa.\n_START_SECTION_\nKorjausleikkaukset\n_START_PARAGRAPH_\nSilpomisen tuloksia voidaan jossakin m\xc3\xa4\xc3\xa4rin korjata plastiikkakirurgisin toimenpitein, joiden laajuus p\xc3\xa4\xc3\xa4tet\xc3\xa4\xc3\xa4n aina tapauskohtaisesti. Joskus toimenpiteeksi riitt\xc3\xa4\xc3\xa4 pelkk\xc3\xa4 avaaminen, joka voidaan tehd\xc3\xa4 paikallispuudutuksessa; radikaaleissa tapauksissa saatetaan tarvita ihonsiirtoa, jolla ulkoisia sukuelimi\xc3\xa4 rekonstruoidaan. Ruotsissa korjausleikkauksia suorittaa Karoliininen instituutti ja Suomessa T\xc3\xb6\xc3\xb6l\xc3\xb6n sairaalan plastiikkakirurgian klinikka. Julkisen sairaanhoidon piiriss\xc3\xa4 korjataan ainoastaan toiminnallisia vaurioita; yksityisl\xc3\xa4\xc3\xa4k\xc3\xa4reiden tekemist\xc3\xa4 esteettisist\xc3\xa4 operaatiosta ei ole t\xc3\xa4sm\xc3\xa4llist\xc3\xa4 tietoa.\n_START_SECTION_\nTilanne l\xc3\xa4nsimaissa\n_START_PARAGRAPH_\nNaisten sukupuolielimien silpominen on l\xc3\xa4nsimaissa yleisesti paheksuttua ja laissa kielletty\xc3\xa4. Suomessa silpominen tulkitaan t\xc3\xb6rke\xc3\xa4ksi pahoinpitelyksi. My\xc3\xb6s Euroopassa on kymmeni\xc3\xa4tuhansia afrikkalaisper\xc3\xa4isi\xc3\xa4 naisia, jotka on silvottu. Euroopassa silvonta on kielletty\xc3\xa4, mutta sit\xc3\xa4 tehd\xc3\xa4\xc3\xa4n silti jonkin verran. Esimerkiksi Saksassa arvioidaan noin 6\xc2\xa0000 maahanmuuttajatyt\xc3\xb6n olevan vaarassa joutua silvonnan uhriksi. Voima-lehden haastatteleman somalialaissyntyisen tyt\xc3\xb6n ja Tytt\xc3\xb6jen Talo -projektivet\xc3\xa4j\xc3\xa4n mukaan my\xc3\xb6s Suomesta vied\xc3\xa4\xc3\xa4n tytt\xc3\xb6lapsia ulkomaille silvottavaksi._NEWLINE_Hymy-lehti teki numerossa 3/1976 ensimm\xc3\xa4isen\xc3\xa4 Suomessa jutun Tansaniassa tapahtuvasta tytt\xc3\xb6jen ymp\xc3\xa4rileikkaukseksi kutsutusta toimenpiteest\xc3\xa4. Jutun avustajina olivat helluntail\xc3\xa4hetyssaarnaaja \xc3\x85ke S\xc3\xb6derlund ja my\xc3\xb6hemmin europarlamentaarikkona ja tietovisamiehen\xc3\xa4 tunnettu Jyrki Otila. Er\xc3\xa4\xc3\xa4t uskonnolliset l\xc3\xa4hetysty\xc3\xb6n piiriss\xc3\xa4 toimivat tahot tekiv\xc3\xa4t jutusta kantelun Julkisen sanan neuvostoon, ja toimittajat kutsuttiin henkil\xc3\xb6kohtaisesti kuultaviksi. P\xc3\xa4\xc3\xa4t\xc3\xb6s oli langettava.'